runetrust/blame-folketinget-dk huggingface dataset:
Thorkild Simonsen (S), 1997-10-29:
Men jeg vil gerne sige til hr. Jens Løgstrup Madsen, at ifølge de samtaler og konferencer, jeg har haft med Socialministeriet, er der jo gode muligheder for ved udbetaling af sociale ydelser at bede folk om at møde op og modtage dem. Der er mange muligheder for at sørge for, at pengene kun udbetales til en borger, mens han er her i landet, så jeg mener slet ikke, det er et problem. Men jeg kender godt den kommune, som troede, at det cirkulære stadig væk var i kraft, og det skal jeg selvfølgelig ikke kritisere kommunen for, at den troede, men fremover er det ikke en mulighed.
Keld Albrechtsen (EL), 2001-05-15:
Boligministeren kom med nogle punkter i går, men hele problemet om finansiering af nyt alment byggeri er jo uløst, og jeg havde da regnet med, at der i det forslag, der ville komme her i dag, ville være en klar tilkendegivelse fra regeringspartiernes side angående boligbyggeriet, nye almene familieboliger og løsningen af det problem, at der er en række velstående kommuner, som slet ikke vil være med til at løse boligproblemet.
Ida Auken (RV), 2020-02-20:
Jeg vil også gerne takke for debatten, og det glæder mig, at vi har kunnet få en vedtagelse, hvor vi faktisk fik regeringspartiet selv til at skrive under på, at man opfordrer regeringen til at få fremlagt en langsigtet plan, vi kan forhandle inden sommerferien, om CO 2 -fortrængninger; en langsigtet plan for det her område.
Anders Samuelsen (RV), 2003-12-17:
Især synes jeg, at det er lidt ærgerligt, at man med den tone forsøger at skubbe De Radikale og regeringen væk fra hinanden på et område, hvor vi faktisk har haft et meget stort udbytte af hinanden, synes jeg i hvert fald - også i den periode, hvor VK-regeringen har siddet på magten.
Eva Kjer Hansen (V), 2004-10-22:
Som mange har været inde på, er støtte- og kontaktpersonordningen jo et vigtigt redskab til at opnå kontakt med de mest udsatte grupper af personer med sindslidelser, og de foreløbige undersøgelser tyder på, at også hjemløse og alkohol- og stofmisbrugere med fordel kan profitere af en støtte, der metodisk svarer til indholdet i støtte- og kontaktpersonordningen for personer med sindslidelser.
Trine Torp (SF), 2016-11-17:
Jeg vil ikke afvise, at det en sjælden gang kan være nødvendigt i forhold til særlige målgrupper, og her tænker jeg på en meget, meget lille gruppe, at bruge flere indgrebsmuligheder, fordi hvis der ikke er lovhjemmel til det, vil det måske foregå, og så vil socialtilsynet indimellem opdage det, men ikke have noget at stille i stedet.
Simon Emil Ammitzbøll (LA), 2014-10-09:
Nu sætter jeg meget pris både på hr. Kristian Thulesen Dahl og andre gode kolleger fra Dansk Folkeparti, men det er jo klart, at de vil gøre, hvad de kan, for at få gennemført det, de går til valg på, og vi vil gøre, hvad vi kan, for at presse det i Liberal Alliances retning – og nogle gange er vi enige med Dansk Folkeparti, og andre gange er vi uenige.
Jonas Dahl (SF), 2010-04-06:
Det er også sådan, at den her fællesnordiske undersøgelse, som der flere gange i dag er blevet refereret til, påviste, at såfremt man gik i solarium en gang om måneden, medførte det en forøget kræftrisiko på op imod 55 pct. Igen: Det er altså en markant forøgelse af kræftrisikoen, hvis man benytter sig af solarium.
Keld Albrechtsen (EL), 2003-03-13:
Så der er nogle problemer i det her, som gør, at vi bliver nødt til fra Enhedslistens side at se positivt på det forslag, hr. Touborg har fremsat, selv om vi som udgangspunkt er modstandere af hele denne modetradition, der ligesom er blevet i dansk politik, med hele tiden at kappes om at foreslå nye straffe.
Peter Skaarup (DF), 2012-05-03:
Det, der så er udfordringen her, er, hvad vi gør for, at afsoning kan finde sted i hjemlandet, så vi dermed kan spare danske skatteborgere for at skulle betale for den kapacitet, som jo ellers i dag så beslaglægges af udenlandske kriminelle i danske fængsler og arresthuse.
Rasmus Prehn (S), 2017-12-06:
Altså, det kan være udmærket at kigge på det til den tid også, men hvis man har haft et sæt spilleregler, som har været gældende i de år, der er gået, og man kan se, at pengene er blevet fejlagtigt fordelt, så nogle, der ikke skulle have pengene, har fået, og nogle, som egentlig havde brug for pengene, fordi de havde en større udfordring, er gået glip af nogle penge. Er det så ikke ministerens opgave med det samme at få rettet op på det og sikre, at de kommuner, som har fået for lidt, i et eller andet omfang bliver kompenseret, og måske også, at nogle af de kommuner, der har fået for meget, som man har set i andre tilfælde, bliver bedt om at betale noget tilbage.
Jann Sjursen (KRF), 2000-01-25:
Vi mener, at der er grund til i stedet at lægge tyngden på den forebyggende indsats, for det er jo dér, man for alvor skal tage fat med konkrete løsninger, hvis man skal sikre sig, at man får bekæmpet voldskriminaliteten og specielt får bekæmpet det, som vi fokuserer på i dag i debatten: indvandrervolden og gadebandekriminaliteten.
Ulla Solvang (RV), 1997-11-04:
Vi går meget ind for åbenhed, og vi går ind for lettelse af de administrative byrder, og det gør vi fortsat i Det Radikale Venstre, men jeg mener bare, at det, der nu ligger på bordet, det reviderede testpanel, tror vi på i Det Radikale Venstre vil kunne leve op til de ønsker, vi har, også på lige fod med De Konservative.
Maria Durhuus (S), 2024-05-21:
Jeg mener også, at vi har en frihedsgrad i vores land, der handler om, at hvis man er utilfreds med noget i et parti, kan man danne et nyt parti; man kan komme ind i Folketinget, man kan sidde her som parti, og der er ikke nogen grænser for, hvor mange partier der må være her, og på den måde er der egentlig en åbenhed i vores demokrati.
Jann Sjursen (KRF), 2001-10-04:
Man kan på baggrund af udviklingen siden den 11. september og også på baggrund af, at der nu bliver manet til økonomisk forsigtighed - og det synes jeg generelt er en god ting - alligevel frygte, at det så fører til, at der ikke vil være vilje til heller at finansiere forslaget om en længere barselorlov, endsige en barselorlov på et helt år.
Karen Jespersen (S), 2001-02-06:
Jo, det hænger sammen på den måde, at det fremgår direkte af Danmarks, Finlands og Sveriges tiltrædelsesaftale til konventionen om gennemførelse af Schengenaftalen samt af den aftale, som EU har indgået med Norge og Island om de to staters associering til gennemførelsen, anvendelsen og udviklingen af Schengenreglerne, at tiltrædelsen af Schengenkonventionen ikke hindrer samarbejdet inden for den nordiske pasunion, for så vidt dette ikke er i modstrid med eller hæmmer anvendelsen af Schengenaftalen.
Kristian Thulesen Dahl (DF), 2003-02-25:
Altså det, der startede med, at fru Jette Gottlieb fra Enhedslisten malede gule striber på kantstenene, selv om hun vidste, at det var ulovligt, er nu endt med, at der er folketingspolitikere, der har kørt for stærkt på motorvejene.
Mattias Tesfaye (S), 2022-01-28:
Så vil jeg også sige, at når de unge, der har været her i rigtig mange år, og som er her som følge af deres forældres opholdstilladelse, bliver 18 år, skal de have deres eget opholdsgrundlag, og så synes jeg, det giver meget god mening, at man åbner et vindue, mellem de er 18 år og 19 år, og siger, at de får mulighed for at få deres eget permanente ophold, hvis de søger på det tidspunkt.
Pia Adelsteen (DF), 2016-04-08:
Som jeg siger, er det ikke, fordi vi i Dansk Folkeparti sidder og er negative over for at gøre noget ved det her, for vi ønsker også at beskytte forbrugerne, men jeg tror, der er nogle steder, hvor vi mener man kan gøre det på en anden måde, og så er der nogle steder, hvor vi også kan gå sammen.
Simon Emil Ammitzbøll (LA), 2011-12-01:
Jeg forstår godt, hvis ordføreren synes, at det kan være hårdt at høre på nogle af de indvendinger, der kommer, for jeg synes også, at hvis man skulle kritisere ordføreren for noget, var det måske i virkeligheden for at være for medgørlig og imødekommende over for regeringen.
Jens Rohde (V), 2003-03-19:
Men Danmark har altså valgt at placere sig i gruppen af lande blandt nogle andre NATO-lande, som har valgt anderledes og vil køre den hårde linje, og det, vi ikke kan få regeringen i debat om i dette forum, der trods alt afspejler en vis offentlighed, er, hvilken folkeretlig baggrund, der er for det.
Per Clausen (EL), 2009-05-29:
I løbet af debatten er der sket det, at der er fremført mange relevante og saglige argumenter, og det gik i hvert fald op for Enhedslisten, at det at fastholde et forslag om et totalt forbud mod anvendelsen af bisfenol-A i Danmark i forhold til alle produkter ville være uholdbart formentlig også ud fra saglige kriterier.
Kristian Thulesen Dahl (DF), 2006-05-09:
Jeg har været med i en såkaldt konsensusgruppe i Ældre Sagens regi, som lige præcis havde til formål at pege på, hvordan man ved hjælp af positive tiltag – hvor det altså var til gavn for alle, og hvor man ikke skar nogen rettigheder væk – kunne sikre, at ældre blev på arbejdsmarkedet, fordi de selv havde lyst til det, og fordi de var efterspurgt.
Christian Mejdahl (V), 2001-03-15:
Venstre vil opfordre til, at der findes en balance, der gør, at vi ikke havner i hverken den ene eller den anden grøft, når vi skal forene fødevaresikkerhed og fødevarekvalitet, miljø og dyrevelfærd, korrekt ernæring og gode smagsoplevelser osv.
Ole Sohn (SF), 2002-12-06:
for at rette op på tilstandene, i og med at SF har stillet et ændringsforslag til finansloven, som indebærer, at amter og kommuner tildeles en ekstrabevilling på 1 mia. kr. Efterhånden kan flere og flere se, at skattestoppet har sin pris, og at det koster dyrt for velfærden i samfundet.
Lars Løkke Rasmussen (V), 2001-04-19:
I den sidste budgetredegørelse er der et helt kapitel, nemlig kapitel 11, 1., der handler om den offentlige sektor, og hvor man nævner, at øget anvendelse af den såkaldte bestillermodel - det er det socialdemokratiske politisk korrekte udtryk for det, vi andre kalder udbud - er en af mulighederne for at sikre den bedst mulige ressourceudnyttelse af kvalitet inden for de økonomiske rammer.
Mette Abildgaard (KF), 2020-05-14:
Hvis man kigger på det, der er kommet fra både Dansk Industri og Dansk Erhverv – deres forslag til, hvordan vi får kickstartet økonomien – er der masser af de forslag, de kommer med, som stemmer overens med det, Klimarådet har foreslået, eksempelvis at nedsætte elvarmeafgiften.
Lars Barfoed (KF), 2010-11-23:
Hensynet til ytringsfriheden varetages også i praksis af domstolene, som jo i flere tilfælde har fastslået, at gerningsindholdet i § 266 b skal fastlægges under hensyntagen til ytringsfriheden, og at bestemmelsen kun finder anvendelse på udtalelser af en vis grovhed.
Aaja Chemnitz Larsen (IA), 2021-10-07:
Og ja, børnehusene er jo både danske myndigheder, politiet og retsvæsenet, og så er det grønlandske myndigheder, socialvæsen, sundhedsvæsen, som jeg mener bør samarbejde og have nogle rammer for at styrke indsatsen, sådan så man fagligt har det tværfaglige samarbejde, og at barnet og familien kun skal komme et sted.
Peder Hvelplund (EL), 2019-03-13:
Der er det bare, jeg tænker, at når ministeren udlægger det på den måde, kunne det jo være rart at vide, om ministeren er af den opfattelse, at når der er skåret det antal hjemmehjælpstimer væk, og når vi har kunnet se, at der er kommet færre ansatte pr. ældre, og at der er kommet færre udgifter pr. enkelte ældre, så er det et udtryk for, at kommunerne har fået tilstrækkelige ressourcer og de så bare prioriterer på en dum og tåbelig måde derude.
Bent Bøgsted (DF), 2020-02-04:
Hvis ikke den indsats, som ligger i aftalen om a-kasserne og aftalen om forenklingsindsatsen i jobcentrene, kan stå mål med det, den skal, kan vi jo gå ind og kigge på, hvad vi så kan lave af tiltag, og hvis ikke det hjælper, må vi finde på andre tiltag.
Line Barfod (EL), 2006-10-26:
Forslaget indskrænker muligheden for, at borgerne lokalt på demokratisk vis kan tage stilling til, hvad man lokalt ønsker der skal bruges penge til, og indskrænker mulighederne for, at de mange borgere, der engagerer sig lokalt i børnehavebestyrelser, skolebestyrelser og meget andet, kan tilrettelægge en fornuftig økonomisk planlægning over flere år.
Dennis Flydtkjær (DF), 2012-09-13:
Jeg vil i øvrigt gøre opmærksom på, at hvis vi tager den der indkomstdecilinddeling, i forhold til hvem der får noget ud af en skattereform, kan jeg sige, at i forårspakke 2.0, som det gamle flertal, VKO, stod bag, fik den laveste decil, altså første decil, de 10 pct. med de laveste indkomster, en samlet virkning på plus 1.070 kr.
Jacob Buksti (S), 1999-02-11:
Det er svært for hr. Frank Aaen at huske, at han faktisk startede med at sige, at Enhedslisten ikke ville være med, og derefter forventede, at vi andre skulle komme og sige: Ih, vil I ikke gerne være med? Jeg deltog i et møde med hr. Frank Aaen, som jeg har omtalt her fra denne talerstol tidligere, i noget så eksotisk som Socialistisk Arbejderparti på Nørrebro den 15. oktober, 14 dage før det overhovedet gik i gang, hvor hr. Frank Aaen konstaterede, at Enhedslisten havde besluttet ikke at indgå i forhandlinger med den her regering.
Charlotte Fischer (RV), 2007-04-24:
Det handler om et ærligt forsøg på at få det her op på bordet, fordi jeg nu i årevis har talt med folk, og jeg har også talt med folk herinde, og er man under fire øjne, er der ikke nogen, der kan få sig selv til at sige, at det er et særlig godt brugerbetalingssystem, vi har.
Jakob Ellemann-Jensen (V), 2016-12-05:
Så vil jeg sige, at ældreområdet, som hr. Nicolai Wammen fremhæver, jo er et eksempel på et sted, hvor man har tilført flere midler, og de historier, som er kommet frem i de seneste dage, som jeg også synes er helt forfærdelige, og som vi jo ikke nogen af os ønsker for vores pårørende, viser jo, at det ikke kun handler om penge.
Line Barfod (EL), 2002-11-20:
Men der er jo så mange elementer, der kan inddrages, at der vil være rigeligt for undersøgelseskommissionen at tage fat på blandt de dele af sagen, hvor man ikke kan forestille sig, at nogen har begået noget strafbart, mens man afventer, at straffesagen bliver skåret til over for dem, der skal stilles strafferetligt til ansvar. Så kommer der en række indvendinger fra regeringen.
Eva Møller (KF), 2001-05-08:
Jeg skal også sige, at en anden grund, som kan gøre det vanskeligt at tage endelig stilling i dag, er, som jeg nævnte under forespørgselsdebatten for lidt siden, at alle høringssvarene på lovforslag nr. L 232 endnu ikke er kommet, da høringsfristen først udløber i overmorgen.
René Gade (ALT), 2015-12-04:
Derfor vil jeg spørge ministeren, om det er meningsfuldt at sige, når vi giver bedre vilkår ved køb af luksusbiler sat over for at give gode vilkår for at køre grønt, at man så kan lave en opstilling, der siger, at det at køre grønt er en investering i fremtiden og måske faktisk en investering i nogle synergier, der er i Danmark.
Rasmus Stoklund (S), 2021-05-06:
Der bliver nogle sanktioner, hvis man ikke er på sit værelse, ikke overholder sin meldepligt og den slags, og den slags værktøjer, hvor der er en markant konsekvens, synes jeg da er rigtige og gode at bruge, for det er jo ikke meningen, at folk, der ikke har et lovligt opholdsgrundlag i Danmark, bare skal kunne leve videre, som om intet var hændt.
Anders Fogh Rasmussen (V), 2006-10-25:
For så vidt angår spørgsmålet om, hvor vi skal være om 20-25-30 år, vil det være noget af det, regeringen tager op i det energiudspil, som vi vil præsentere på et senere tidspunkt, og hr. Per Clausen må styre sin nysgerrighed, indtil regeringen kommer med sit udspil.
Villy Søvndal (SF), 2004-11-10:
Efter at have etableret læreplaner i daginstitutionerne, hvor man detaljeret ville bestemme, hvad børn skulle, og hvad de ikke skulle, efter at have fastholdt kommunerne i det strammeste jerngreb, der er set i nyere historisk tid, efter i øvrigt at have ført en centralistisk politik langt ud over, hvad man kunne forestille sig forbundet med en såkaldt liberal regering, så er det alligevel underligt, at de, der er fortalere for frihed og for mindre statslig styring, bliver bebrejdet af en, der praktiserer den statslige styring, at vi skulle være nogle, der ville bestemme herindefra.
Morten Messerschmidt (DF), 2020-02-05:
Jeg kan ikke forstå, at man som kirkeminister ikke er mere beredt på at kæmpe for den kirke, der burde være folkets kirke, og ikke være i hænderne på fede, frelste farisæere, som sidder og fører overvejende frelst politik på vegne af hele det kirkelige Danmark.
Marianne Pedersen (V), 2003-03-25:
Det er overgangsordninger vedrørende den vidtgående specialundervisning, midlertidige særtilskud som følge af refusionsomlægninger på specifikke områder inden for den sociale service og kompensation for kommunernes tab på 12 promille-grundskyldsloftet for landbrugsejendomme m.v. Lovforslaget er første fase af en kommunal udligningsreform, og lovforslaget har virkning fra den 1. januar 2004.
Brian Mikkelsen (KF), 1998-04-16:
Vi mener som sagt, at man skal stoppe op, få kigget ordentligt på det tilskudssystem, vi har, på de støtteordninger, der er, få dem evalueret og også få talt om kvaliteten i dem. Vi kan altså ikke umiddelbart støtte lovforslaget, ikke så meget på grund af indholdet, men mere på grund af det utilstrækkelige beslutningsgrundlag.
Villy Søvndal (SF), 2004-11-11:
Jeg vil godt sige det lidt skarpt: Det må være en meget presset konservativ ordfører; det må være en noget skamfuld udenrigsminister, der står med ryggen til henne ved vinduet og må høre sin ordfører sige, at han er stolt over, at vi har brudt det internationale regelsæt, at vi har begået selvtægt i forening med en meget lille gruppe af lande.
Hans Kristian Skibby (DF), 2009-05-12:
Nu nævnte hr. Frank Aaen jo, at partierne havde forskellig indfaldsvinkel til den her problematik, men der vil jeg da også gerne sige, at eksempelvis sådan noget som formueskatten faktisk blev afskaffet her i Danmark ved hjælp af socialistiske stemmer her i Folketinget; det var jo under en socialdemokratisk regering.
Lars Barfoed (KF), 2010-05-27:
Derudover kan jeg oplyse, at Justitsministeriet efter førstebehandlingen af beslutningsforslag nr. B 66 den 27. februar 2007 anmodede Rigspolitiet om en udtalelse om, hvorvidt man fra politiets side var bekendt med eksistensen af seksuel omgang med dyr i organiseret eller kommercielt regi og fænomenets eventuelle udbredelse.
Frank Aaen (EL), 2005-12-08:
Jamen så er det også bare, at vi gerne vil have svar på, hvorfor Det Konservative Folkeparti insisterer på, at så vidtgående et indgreb over for kommunernes økonomi, hvor man går direkte ned i den enkelte kommunes budget, altså at så vidtgående et indgreb, som ikke er set tidligere, skal vedtages som en fodnote til finansloven og ikke som et lovforslag, hvor kommunerne og borgerne kan komme og gøre sig gældende inden vedtagelsen.
Tina Nedergaard (V), 2010-03-03:
Rent principielt er det jo sådan, at det for os i regeringen er meget væsentligt, at man uddanner sig til noget, der er arbejdsmarkedsrelevant, og det er jo sikret med den aftale, der er indgået, at selv om man eventuelt kun har en uddannelse på trin 1, så er den arbejdsmarkedsrelevant, og der er en funktion på arbejdsmarkedet, som man kan udfylde med kompetence. Et eksempel på det kan f.eks. være social- og sundhedshjælpere, som er på trin 1, mens social- og sundhedsassistenter er på trin 2.
Ole Stavad (S), 1999-04-13:
Jeg synes, hr. Aage Frandsen satte det meget præcist på plads med, at loven, der blev vedtaget i juni sidste år, ikke var hverken en særlov eller med tilbagevirkende kraft, men at det var en helt generel lov, der løste et problem, hvor man kunne ophobe nogle tekniske underskud, som gav dem, der nu var i den konkrete situation, en helt urimelig skattemæssig lettelse, som betød, at de faktisk ikke kom til at betale deres andel, som det var tænkt i loven.
Kristian Thulesen Dahl (DF), 2001-02-27:
To ting: Når ministeren trækker sit forslag fra i fredags tilbage, skyldes det så bl.a. en erkendelse af, at hr. Jørn Jespersen, som jo er hovedspørger her, udtalte til Ritzau, at forslaget var naivt, og videre sagde, at de vil komme væltende i lukkede containere, det vil vi se i stigende omfang i de kommende år, og så nytter det ikke at sige, at vi bare skal integrere dem, for så får vi politiske spændinger. Det synes jeg kunne være interessant at vide om ministeren var enig i. Det andet, jeg tog ordet for, er med hensyn til grænsekontrollen.
Torben Hansen (S), 2004-12-08:
Jamen det er jo fantastisk, at statsministeren kan stå her og bryste sig af en pesticidplan, hvor man har taget ordet handling ud samtidig med, at vi på trods af regeringens målsætninger, som er meget, meget sløve i forhold til det, man rent faktisk kunne leve op til, og som Socialdemokratiet og resten af oppositionen også flere gange har fremhævet her i Folketingssalen, nu er i den situation, at pesticidforbruget i Danmark er stigende.
Søren Søndergaard (EL), 1999-04-20:
De store partier vil sætte sig totalt på Udviklingsrådet, og den demokratiske, pluralistiske debat, som opstår, når andre og mindre - f.eks. partier, der tilsammen repræsenterer 20, 30, 40 eller 50 pct. af stemmerne - også deltager i de politiske forsamlinger, forsvinder.
Peter Skaarup (DF), 2003-05-06:
Jeg vil spørge integrationsministeren, om det forslag, som regeringen har fremsat med henblik på en første behandling på torsdag, nemlig om en multinational sikringsstyrke i Irak, ikke netop vil have den virkning eller indfri det formål, som ministeren siger at vi skal bruge i Flygtningenævnet, nemlig at skabe mere stabile og rolige forhold i Irak, så det kan lade sig gøre at tilbagesende de flygtninge.
Thomas Danielsen (V), 2022-05-23:
Enhedslisten bifalder en fredsbevarende operation i Ukraine, hvis det er FN, der får det til opdrag, men opdraget kan også blive stilet til EU, og det er derfor, jeg har brug for et klart svar, for så mener Enhedslisten altså ikke, at den kollektive operation er lige så vigtig, hvis det er EU, der får den til opdrag.
Peter Skaarup (DF), 1998-04-22:
Der kan selvsagt være omkostninger ved at stå udenfor, det er vi også klar over, men der kan så sandelig også være gevinster, og der har vi en fornemmelse af, at økonomiministeren bl.a. ofte er tilbøjelig til ikke at fokusere på de fordele, der er, de muligheder, der er for Danmark ved at stå udenfor.
Peter Skaarup (DF), 2020-04-02:
Jeg kunne læse på TV 2/Lorrys hjemmeside i går aftes – og jeg ved ikke, om hr. Simon Emil Ammitzbøll-Bille læste med der også – hvordan firmaer dukker op og tilbyder håndsprit i stor stil til ågerpriser til ældre mennesker, der er meget, meget usikre i den her situation.
Sofie Carsten Nielsen (RV), 2015-12-10:
Jeg synes ikke, ordføreren har redegjort for, hvad det præcis er, der gør, at operatørerne skal bedes om at begå ulovligheder i en 2-årig periode, helt frem til 2018, før vi kan erkende, at det måske ikke var så fikst, og at vi så kan revidere det.
Christian Rabjerg Madsen (S), 2016-01-12:
Da Folketinget i marts 2010 vedtog Sydslesvigloven, skete det under overværelse af repræsentanter for det danske mindretal syd for grænsen, heriblandt Sydslesvigsk Forening, SSF, der efterfølgende kaldte vedtagelsen for et stykke dansk verdenshistorie.
Colette L. Brix (DF), 2011-05-05:
I den forenklede inkassoproces, hvor det drejer sig om ubestridte pengekrav, og hvor der ikke er en tvist, kan andre end advokater, f.eks. inkassobureauer og revisorer, i dag føre sagen ved fogedretten og dermed på lige fod med advokater bl.a. repræsentere parterne og underskrive processkrifter – dog kun ved sager under 50.000 kr.
Marianne Jelved (RV), 1999-11-02:
Jeg håber også, det vil kunne fremgå af formandskabsprogrammet, at det optager regeringen meget, og derfor vil jeg vende tilbage til de spørgsmål, men også minde om, at det ikke bare nødvendigvis er et spørgsmål om et antal kroner, der er sat ind på en konto, om vi får det rigtige ud af det.
Poul Nyrup Rasmussen (S), 1999-12-08:
Ja, det er jo et spørgsmål om temperament, og jeg synes egentlig, økonomiministeren på udmærket vis har svaret på spørgsmålet, da nogenlunde det samme spørgsmål blev stillet til økonomiministeren, jeg tror, det var den 24. november, og jeg kan henvise til den udmærkede argumentation, økonomiministeren kom med den 24. november.